আব্দুল হামিদ রায়হান

আব্দুল হামিদ রায়হান (জন্ম: ২২ সেপ্টেম্বর ১৯৩২) একজন আলোকচিত্রশিল্পী ও মুক্তিযোদ্ধা। তিনি যশোরে অনুষ্ঠিত স্বাধীন বাংলাদেশের প্রথম জনসভার আলোকচিত্র ধারন করেছিলেন। এছাড়াও তার কর্মের মধ্যে ঊনসত্তরের গণঅভ্যুত্থানের নথিপত্র তৈরি, ১৯৭০ এর সাধারণ নির্বাচনে শেখ মুজিবুর রহমানের কুষ্টিয়া সফর ও স্বাধীনতা যুদ্ধের সময়ের ধারণকৃত আলোকচিত্র  বিশেষভাবে উল্লেখযোগ্য।

১৯৯২ সালে মুক্তিযুদ্ধ জাদুঘর তার ধারণকৃত প্রায় ২৫০টি আলোকচিত্র নিয়েছিল। এর পূর্ব বগুড়া, যশোর ও ঢাকা সেনানিবাসের আলোকচিত্রও নিয়েছিল। মুক্তিযুদ্ধ জাদুঘরে তার নামে একটি গ্যালারি রয়েছে।

 প্রারম্ভিক জীবন 

রায়হান ১৯৩২ সালের ২২ সেপ্টেম্বর জগতি ইউনিয়নের বরিয়া গ্রামে (বর্তমানে বটতৈল ইউনিয়ন জন্মগ্রহণ করেন। তার পৈতৃক নিবাস হাটশ হরিপুর ইউনিয়নের শালদহ গ্রামে। তার পিতা চয়েন উদ্দিন ব্যাবসায়িক প্রয়োজনে কুষ্টিয়ার আড়ুয়াপাড়ায় বসতি স্থাপন করেন।

রায়হানের শিক্ষাজীবন শুরু হয় আড়ুয়াপাড়ায় অবস্থিত একটি মক্তবে (বর্তমানে ২নং পৌর সরকারি প্রাথমিক বিদ্যালয়, কুষ্টিয়া)। ১৯৪৫ সালে নাগাদ তিনি ফটোগ্রাফির সঙ্গে জড়িয়ে পড়েন। পরবর্তিতে তিনি সিরাজুল হক মুসলিম হাই স্কুলে ভর্তি হন। সেখানে নবম শ্রেণী পর্যন্ত পড়ালেখা করেন। এসময় দ্বিতীয় শ্রেণী থেকে আমীর-উল ইসলাম রায়হানের সহপাঠী ছিলেন। অর্থনৈতিক অসচ্ছলতা ও পারিবারিক চাপের কারণে তার পড়াশোনার বন্ধ হয়ে যায় এবং বিভাগ ধরনের পেশায় জড়িয়ে পড়েন।

 কর্মজীবন 

তিনি কৈশোর বয়সেই ফটোগ্রাফি পেশায় জড়িয়ে পড়লেও অর্থনৈতিক ও পারিবারিক দায়িত্বের কারণে  মনোযোগী হতে পারেননি। ১৯৬৫ সালে ভারত-পাকিস্তান যুদ্ধের পর ফোটোগ্রাফির প্রতি বিশেষ আকৃষ্ট হন ও নিয়মিত চর্চা শুরু করেন। ১৯৬৬ সালে তিনি লুডিবর ক্যামেরা দিয়ে যাত্রা শুরু করেন। পরবর্তীতে তিনি ইয়াশিকাসহ বিভিন্ন ধরনের ক্যামেরা ব্যবহার করেছেন। ১৯৭২ সালে তিনি কুষ্টিয়ার চাঁদ মোহাম্মদ সড়কে 'রূপান্তর' নামে একটি বানিজ্যিক প্রতিষ্ঠান স্থাপন করেন যা এখনও সক্রিয় রয়েছে।

 রাজনৈতিক জীবন 

তিনি খুব অল্প বয়সেই রাজনৈতিক কর্মকাণ্ডের সঙ্গে জড়িয়ে পড়েন। ১৯৪২ সালে হোসেন শহীদ সোহ্‌রাওয়ার্দীর কুষ্টিয়া আগমন উপলক্ষে তিনি রাজনৈতিক মিছিলে অংশগ্রহণ করেন। তখন তার বয়স ছিল মাত্র দশ বছর। ১৯৪৬ সালে পাকিস্তান আন্দোলনে তিনি সক্রিয় ভূমিকা পালন করেন। ১৯৫২ সালের ভাষা আন্দোলনে কুষ্টিয়ায় অনুষ্ঠিত সকল কর্মকান্ডের সঙ্গে তিনি অংশগ্রহণ করেছিলেন। ১৯৬৮ সালে তিনি কুষ্টিয়া শহর আওয়ামী লীগের ভাইস প্রেসিডেন্ট এবং ১৯৭০ সালে কুষ্টিয়া জেলা আওয়ামী লীগের কাউন্সিলর নিযুক্ত হয়েছিলেন। বাংলাদেশের স্বাধীনতা যুদ্ধের সময় এপ্রিল থেকে সেপ্টেম্বর মাস পর্যন্ত করিমপুর ইয়ুথ ক্যাম্পের সহকারী ইনচার্জ ছিলেন।

১৯৭৩–১৯৮৫ সালে পর্যন্ত রায়হান কুষ্টিয়া শহর সমাজ কল্যাণ সমিতির সভাপতি ছিলেন। ১৯৭৬ সালে তিনি পুণরায় কুষ্টিয়া জেলা আওয়ামী লীগের কাউন্সিলর নিযুক্ত হন। ১৯৮৫ সালে থেকে দীর্ঘদিন যাবত তিনি জেলা আওয়ামী লীগের ভাইস প্রেসিডেন্ট হিসেবে দায়িত্ব পালন করেছেন। ২০১২ সালে ঢাকা আর্ট সেন্টারের একটি এক্সিবিশন সাবেক খাদ্য প্রতিমন্ত্রী আমীর-উল ইসলাম রায়হানকে নিজের রাজনৈতিক উপদেষ্টা হিসেবে উল্লেখ করেন। রায়হান ২০২৩ সালে পর্যন্ত রাজনীতিতে সক্রিয় ছিলেন।

 গ্রন্থপঞ্জি 



 তথ্যসূত্র 

বিষয়শ্রেণী:১৯৩২-এ জন্ম
বিষয়শ্রেণী:জীবিত ব্যক্তি
বিষয়শ্রেণী:আড়ুয়াপাড়া, কুষ্টিয়ার ব্যক্তি
বিষয়শ্রেণী:বাংলা ভাষা আন্দোলনের সক্রিয় কর্মী
বিষয়শ্রেণী:বাংলাদেশী আলোকচিত্রশিল্পী
বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তি
বিষয়শ্রেণী:বাংলাদেশী সমাজকর্মী
বিষয়শ্রেণী:সিরাজুল হক মুসলিম মাধ্যমিক বিদ্যালয়ের প্রাক্তন শিক্ষার্থী
বিষয়শ্রেণী:কুষ্টিয়ার রাজনীতিবিদ